CELEX: 52020PC0467
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Slovenien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 467 final
            2020/0220(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Slovenien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 7. august 2020 anmodede Slovenien om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de slovenske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med arbejdsfordelingsordninger og lignende foranstaltninger, der er indført som reaktion på covid-19-pandemien. Foranstaltningerne vedrører navnlig:
            
            
               (1)en lønkompensationsordning for medarbejdere, som ikke har arbejdet (eller har ventet på arbejde), fordi arbejdsgiveren midlertidigt ikke har kunnet tilbyde arbejde af forretningsmæssige årsager. Under ordningen udbetales der en ydelse på højst 80 % af medarbejderens gennemsnitsløn i de seneste tre måneder, dog mindst mindstelønnen i Slovenien. Udbetalingen er betinget af, at medarbejderen fastholdes, så længe arbejdsgiverens deltager i ordningen. Ordningen var i kraft fra den 13. marts til den 31. maj 2020. Den er siden blevet forlænget fra den 1. juni til den 31. august 2020 med en planlagt yderligere forlængelse indtil udgangen af september 2020
            
            
               (2)en fritagelse for indbetaling af socialsikringsbidrag for medarbejdere, der er omfattet af lønkompensationsordningen. Denne ordning var ligeledes i kraft fra den 13. marts til den 31. maj 2020
            
            
               (3)en arbejdsfordelingsordning, som giver arbejdsgiverne mulighed for midlertidigt at indføre deltidsarbejde, samtidig med at medarbejderne modtager fuld løn. Arbejdsgiveren modtager et fast tilskud for de timer, hvor medarbejderne ikke har arbejdet, og ordningen er betinget af, at medarbejderne fastholdes, så længe arbejdsgiveren deltager i ordningen og i en måned derudover. Ordningen gælder fra den 1. juni til den 31. december 2020
            
            
               (4)en tilskudsordning vedrørende pensions- og invalideforsikringsbidrag (herunder bidrag til erhvervspensioner) for medarbejdere, som har været til stede på arbejdspladsen. Denne foranstaltning blev kombineret med en pligt for arbejdsgiveren til at betale en månedlig kriseydelse på 200 EUR til medarbejdere, der mødte op på arbejdspladsen, og som tjener en løn, der er lavere end tre gange mindstelønnen. Myndighederne har kun anmodet om støtte til den del af udgifterne, som vedrører medarbejdere, der forblev i beskæftigelse frem til de senest tilgængelige data. Foranstaltningen var i kraft fra den 13. marts til den 31. maj 2020
            
            
               (5)en foranstaltning, hvorunder der ydes finansiering til socialsikringsbidrag for selvstændige erhvervsdrivende, landbrugere og religiøst personale. Foranstaltningen dækker alle socialsikringsbidrag for personer, som var forsikret, og som ikke kunne udøve deres økonomiske aktivitet eller kun har kunnet udøve en del af den under epidemien. Foranstaltningen var i kraft fra den 13. marts til den 31. maj 2020
            
            
               (6)grundlæggende indkomststøtte til selvstændige, landbrugere og religiøst personale på 350 EUR i marts og 700 EUR i april og maj til personer, som var forsikret, og som ikke kunne udøve deres økonomiske aktivitet eller kun har kunnet udøve en del af den under epidemien. Foranstaltningen var i kraft fra den 13. marts til den 31. maj 2020.
            
            
               Slovenien har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Slovenien i henhold til SURE-forordningen til støtte for ovennævnte foranstaltninger. 
            
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Retsgrundlaget for dette instrument er Rådets forordning (EU) 2020/672.  
            
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0220 (NLE)
            
            
               Forslag til
            
         
         
            
               RÅDETS GENNEMFØRELSESAFGØRELSE
            
            
               om midlertidig støtte til Slovenien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 7. august 2020 anmodede Slovenien om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Slovenien har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Slovenien at have et offentligt underskud og en offentlig gæld på henholdsvis 7,2 % og 83,7 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Sloveniens BNP at falde med 7,0 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Slovenien. Dette har ført til en pludselig og kraftig stigning i de offentlige udgifter i Slovenien som følge af arbejdsfordelingsordninger og lignende foranstaltninger, jf. betragtning 4-9. 
            
            
               (4)Ved "lov om en midlertidig foranstaltning til delvis betaling af lønkompensation"
                  2
                og "lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien"
                  3
               , som der henvises til i Sloveniens anmodning af 7. august 2020, blev der indført en lønkompensationsordning for medarbejdere, som ikke har arbejdet (eller har ventet på arbejde), fordi arbejdsgiverne midlertidigt ikke har kunnet tilbyde arbejde af forretningsmæssige årsager. Under ordningen udbetales der en ydelse på højst 80 % af medarbejderens gennemsnitsløn i de seneste tre måneder, dog mindst mindstelønnen i Slovenien, og ydelsen er betinget af, at medarbejderen fastholdes, så længe arbejdsgiveren deltager i ordningen. Ordningen var i kraft fra den 13. marts til den 31. maj 2020. På grundlag af "lov om fastsættelse af interventionsforanstaltninger til afbødning og afhjælpning af konsekvenserne af covid-19-epidemien"
                  4
                er ordningen siden blevet forlænget fra den 1. juni til den 31. august 2020 med en planlagt yderligere forlængelse indtil udgangen af september 2020.
            
            
               (5)Der blev indført en fritagelse for indbetaling af socialsikringsbidrag for medarbejdere, der er omfattet af lønkompensationsordningen. Denne ordning var ligeledes i kraft fra den 13. marts til den 31. maj 2020.
            
            
               (6)Der er indført en arbejdsfordelingsordning, som giver arbejdsgiverne mulighed for midlertidigt at indføre deltidsarbejde, samtidig med at medarbejderne modtager fuld løn. Arbejdsgiveren modtager et fast tilskud for de timer, hvor medarbejderne ikke har arbejdet, og ordningen er betinget af, at medarbejderne fastholdes, så længe arbejdsgiveren deltager i ordningen og i en måned derudover. Ordningen gælder fra den 1. juni til den 31. december 2020.
            
            
               (7)For medarbejdere, som har været til stede på arbejdspladsen, har myndighederne indført en tilskudsordning for betaling af pensions- og invalideforsikringsbidrag (herunder bidrag til erhvervspensioner). Denne foranstaltning blev kombineret med en pligt for arbejdsgiveren til at betale en månedlig kriseydelse på 200 EUR til medarbejdere, der mødte op på arbejdspladsen, og som tjener en løn, der er lavere end tre gange mindstelønnen. Myndighederne har kun anmodet om støtte til den del af udgifterne, som vedrører medarbejdere, der forblev i beskæftigelse frem til de senest tilgængelige data. Foranstaltningen var i kraft fra den 13. marts til den 31. maj 2020.
            
            
               (8)Der er indført en foranstaltning, hvorunder der ydes finansiering til socialsikringsbidrag for selvstændige, landbrugere og religiøst personale. Foranstaltningen dækker alle socialsikringsbidrag for personer, som var forsikret, og som ikke kunne udøve deres økonomiske aktivitet eller kun har kunnet udøve en del af den under epidemien. Foranstaltningen var i kraft fra den 13. marts til den 31. maj 2020.
            
            
               (9)Endelig er der indført grundlæggende indkomststøtte til selvstændige, landbrugere og religiøst personale på 350 EUR i marts og 700 EUR i april og maj til personer, som var forsikret, og som ikke kunne udøve deres økonomiske aktivitet eller kun har kunnet udøve en del af den under epidemien. Foranstaltningen var i kraft fra den 13. marts til den 31. maj 2020.
            
            
               (10)Slovenien opfylder de i artikel 3 i forordning (EU) 2020/672 nævnte betingelser for at anmode om finansiel støtte. Slovenien har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 1 203 670 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, eftersom de nye foranstaltninger omfatter en betydelig del af virksomhederne og arbejdsstyrken i Slovenien. Slovenien agter at finansiere 90 000 000 EUR af det øgede udgiftsbeløb med midler fra Unionen.
            
            
               (11)Kommissionen har hørt Slovenien og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger som omhandlet i anmodningen af 7. august 2020, jf. artikel 6 i forordning (EU) 2020/672. 
            
            
               (12)Der bør derfor ydes finansiel støtte med henblik på at hjælpe Slovenien med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (13)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
         
         
            
               (14)Slovenien bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (15)Afgørelsen om at yde finansiel støtte er blevet truffet under hensyntagen til de eksisterende og forventede behov i Slovenien samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE: 
            
            
               Artikel 1
            
            
               Slovenien opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1. Unionen stiller et lån på højst 1 113 670 000 EUR til rådighed for Slovenien. Lånet har en maksimal gennemsnitlig løbetid på 15 år.
            
            
               2. Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3. Kommissionen stiller Unionens finansielle støtte til rådighed for Slovenien i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4. Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5. Slovenien afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6. Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               Slovenien kan finansiere følgende foranstaltninger: 
            
            
               (1)en lønkompensationsordning som fastsat i artikel 7 og 8 i lov om en midlertidig foranstaltning til delvis betaling af lønkompensation og artikel 21-32 i lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien (som ændret) og som forlænget ved artikel 24-34 i lov om fastsættelse af interventionsforanstaltninger til afbødning og afhjælpning af konsekvenserne af covid-19-epidemien 
            
            
               (2)en fritagelse for indbetaling af socialsikringsbidrag for medarbejdere, der er omfattet af lønkompensationsordningen, som fastsat i artikel 21-32 i lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien
            
            
               (3)en arbejdsfordelingsordning, hvorunder der ydes tilskud til deltidsansættelse som fastsat i artikel 11-23 i lov om fastsættelse af interventionsforanstaltninger til afbødning og afhjælpning af konsekvenserne af covid-19-epidemien
            
            
               (4)betaling af pensions- og invalideforsikringsbidrag for medarbejdere og af en månedlig kriseydelse som fastsat i artikel 33 i lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien for den del af udgifterne, der knytter sig til virksomheder, der har nedsat eller indstillet arbejdet, eller hvor medarbejderne er blevet fastholdt i beskæftigelse
            
            
               (5)finansiering af socialsikringsbidrag for selvstændige, landbrugere og religiøst personale som fastsat i artikel 38 i lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien
            
            
               (6)grundlæggende indkomststøtte til selvstændige, landbrugere og religiøst personale som fastsat i artikel 34 i lov om fastsættelse af interventionsforanstaltninger til inddæmning af covid-19-epidemien og afbødning af dens konsekvenser for borgerne og økonomien.
            
         
         
            
               Artikel 4
            
            
               Slovenien underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Republikken Slovenien.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        (ZIUPPP), Sloveniens statstidende RS 36/20.
               
               
                  
                     (3)
                  
                        (ZIUZEOP), Sloveniens statstidende RS 49/20.
               
               
                  
                     (4)
                  
                        (Interventionsloven), Zakon o interventnih ukrepih za omilitev in odpravo posledic epidemije COVID-19 (ZIUOOPE), vedtaget den 30. 5. 2020, Sloveniens statstidende 80/20.